Karmen Joller

Sotsiaalminister

.11.2025

**Kirjalik küsimus Hiiumaa Haigla transpordi korralduse kohta**

Austatud sotsiaalminister

Hiiumaa Haigla on pöördunud Terviseameti poole olulise probleemiga, milleks on kõrgema etapi haiglatesse vajaliku transpordi korraldamine. Kahjuks ei ole sellele Hiiumaa tervishoiukorralduse akuutsele probleemile seni lahendust leitud.

Hetkel toimub patsientide transportimine kõrgema etapi haiglatesse järgmistel viisidel:  
1) helikopteriga;  
2) reanimobiiliga või  
3) meditsiinilise transpordi autoga.

Hiiumaal tegutseb üheaegselt vaid üks kiirabibrigaad, mis ei lahku saarelt ning seetõttu tugineb patsientide transport suurel määral Hiiumaa Haigla meditsiinilise transpordi sõidukitele. Seni on haiglal olnud kaks operatiivvärvides transpordiautot. Üks haigla enda oma, mis igapäevaselt täidab varuauto rolli ja teine liisitud Regionaalhaigla värvides põhiauto. Seoses põhiauto liisinguperioodi lõppemisega, saab sõiduki omanikuks lähiajal Hiiumaa Haigla. Kuna Hiiumaa Haigla ei ole kiirabiteenuse pakkuja, siis ei ole seaduse järgi võimalik seda sõidukit operatiivsõidukina ümber registreerida. Sellest tulenevalt peavad nad sõidukilt eemaldama operatiivsõiduki tunnused ning see muutub tavaliseks patsienditranspordi autoks, millel puuduvad liikluses operatiivsõidukile lubatud eelised (nt võimalus äärmisel vajadusel kiiremini sõita või igal ajal eelisjärjekorras praamile pääseda) – mis omab Hiiumaa-suguses piirkonnas otsest mõju patsientide terviseohutusele.

Hiiumaa Haigla meditsiinilise transportautod on komplekteeritud selliselt, et nendega on võimalik transportida ka patsiente, kes tegelikult vajaksid kiirabitransporti kõrgema etapi haiglatesse. Samuti kasutatakse haigla autosid kiirabi abistamisel näiteks liiklusõnnetuste puhul, patsientide transpordil helikopterile või reanimobiilile.

Kuna transport Hiiumaalt on otseses seoses praamide graafikuga, siis reeglina viiakse reanimobiili transporti vajavad patsiendid vastavalt Heltermaa või Rohuküla sadamasse, et mitte kaotada väärtuslikku aega. Sõltuvalt hooajast lüheneb sellisel juhul patsiendi transpordiks kuluv aeg 1,5-3 tunni võrra.

Võrdlemisi palju teostatakse ka selliseid transporte, kus kiirabi transporti vajav patsient toimetatakse Hiiumaa Haigla autoga kõrgema etapi haiglasse kohale.

Probleemi tõsidust kinnitavad ka transpordimahud: 2024. aastal toimetati Hiiumaalt kõrgema etapi haiglatesse kokku 168 patsienti, kellest märkimisväärne osa vajas sisuliselt kiirabitransporti, kuid viidi üle Hiiumaa Haigla transpordiga, mida seaduslikult loetakse tavapäraseks patsiendiveoks. Hiiumaa kaugus, praamigraafikud ja ainsale kiirabibrigaadile seatud piirangud loovad olukorra, kus mandri jaoks koostatud patsiendi transpordi skeemid ei ole saarel täielikult rakendatavad. Hiiumaa Haigla on pidevalt pakkunud ja teostanud patsientidele transporditeenuseid, milleks tal puudub kohustus ja sellest tulenevalt ka rahastus ning mida mandril pakub kiirabi.  Seda on tehtud peamiselt vajaduspõhiselt, et kiirendada patsientide jõudmist kõrgema etapi haiglatesse ja mitte koormata kiirabibrigaadi.

Arvestades Hiiumaa eripära ning vajadust tagada kõigile Eesti inimestele võrdselt turvaline ja õigeaegne erakorraline arstiabi, palun Teilt vastuseid Riigikogu kodu- ja töökorra seaduse § 147 alusel järgmistele küsimustele:

1. Milliseid samme kavandab Sotsiaalministeerium ja Terviseamet astuda, et tagada Hiiumaal kiirabi- või reanimobiilitransporti vajavate patsientide turvaline ja õigeaegne üleviimine olukorras, kus Hiiumaa Haigla sõidukid ei ole enam operatiivsõidukid?
2. Kas ministeerium peab vajalikuks töötada välja eriregulatsioon või erilahendus saartel toimivale patsienditranspordile, arvestades praamigraafikuid, transpordiaegu ja piiratud kiirabivõimekust? Kui jah, siis milline on ajakava nende lahenduste väljatöötamiseks?
3. Kas ja kuidas on ministeerium plaaninud toetada Hiiumaa Haiglat või piirkondlikku kiirabiteenust, et saarel oleks võimalik tagada vähemalt kaks kiirabibrigaadi või muu toimiv lahendus, mis võimaldaks järgida Terviseameti 20.05.2024 juhistes toodud patsienditranspordi standardeid?
4. Millised võimalused on riigil toetada Hiiumaa Haigla meditsiinilise transpordi võimekust nii, et patsientide transport ei sõltuks haigla enda otsesest lisakoormusest ning oleks tagatud rahastuse, personali ja varustuse jätkusuutlikkus?

Palun anda vastused koos ülevaatega kavandatavatest tegevustest, tähtaegadest ja ressurssidest, mis on kavandatud selleks, et tagada Hiiumaa elanikele võrdne ligipääs kiirele ja kvaliteetsele erakorralisele arstiabile võrreldes teiste Eesti piirkondadega.

Lugupidamisega

(allkirjastatud digitaalselt)

Reili Rand

Riigikogu liige